รู้จัก Domino's Pizza เชนร้านพิซซา แสนล้าน
ในประเทศไทย หากพูดถึงร้านพิซซา  เมื่อก่อนเราอาจคุ้นเคยกับชื่อ Pizza Hut หรือ The Pizza Company แต่หลายปีที่ผ่านมา หลายคนคงเริ่มได้ยินชื่อ “Domino’s Pizza” กันมากขึ้น
1 มี.ค. 2564

รู้จัก Domino’s Pizza เชนร้านพิซซา แสนล้าน /โดย ลงทุนแมน
ในประเทศไทย หากพูดถึงร้านพิซซา 
เมื่อก่อนเราอาจคุ้นเคยกับชื่อ Pizza Hut หรือ The Pizza Company
แต่หลายปีที่ผ่านมา หลายคนคงเริ่มได้ยินชื่อ “Domino’s Pizza” กันมากขึ้น
พิซซาแบรนด์นี้ มีต้นกำเนิดมาจากไหน เกิดขึ้นเมื่อไร
แล้วมีเรื่องราวอะไร ที่น่าสนใจบ้าง ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
จุดเริ่มต้นของ Domino’s Pizza เกิดขึ้นในปี 1961 หรือเมื่อ 59 ปีที่แล้ว 
โดยพี่น้องตระกูล Monaghan ที่มีชื่อว่า คุณทอม และคุณเจมส์
ในตอนนั้น ทั้งคู่ไปกู้ยืมเงินมาจำนวน 900 ดอลลาร์สหรัฐ
เพื่อจะนำเงินส่วนนั้นไปซื้อกิจการร้านพิซซาร้านเล็กๆ 
ที่ชื่อว่า DomiNick's ในรัฐมิชิแกน ประเทศสหรัฐอเมริกา
หลังจากเปิดร้านมาสักพัก ทั้งคู่พยายามมองหาช่องทางสร้างรายได้ให้แก่ร้านมากขึ้น 
จึงได้ทำการตลาดแบบดิลิเวอรี ด้วยการให้บริการจัดส่งพิซซาไปถึงที่พักของลูกค้า 
และก็นับเป็นร้านขายพิซซาร้านแรกๆ ที่เริ่มนำการส่งถึงที่ หรือดิลิเวอรี มาใช้
ปี 1965 คุณทอม ได้ซื้อร้านพิซซาเพิ่มอีก 2 ร้าน และคิดจะใช้ชื่อเดียวกันทั้งหมด 
แต่เนื่องจากผู้ที่ขายร้าน DomiNick's ให้เขานั้นไม่ยอม
คุณทอมจึงต้องคิดชื่อใหม่ให้กับร้าน
และวันหนึ่งพนักงานในร้านคนหนึ่งก็แนะนำชื่อ “Domino’s”
ซึ่งพอคุณทอมได้ฟังก็รู้สึกชอบชื่อนี้ขึ้นมา
จึงตัดสินใจเปลี่ยนร้านทั้งหมดที่มีในตอนนั้น มาใช้ชื่อว่า “Domino’s Pizza” นั่นเอง
หลังจากนั้นมา กิจการ Domino’s Pizza ก็สามารถเติบโตได้อย่างรวดเร็ว
โดยมีเหตุการณ์ที่สำคัญอย่างเช่น
- ปี 1967 บริษัทได้ขายสิทธิ์แฟรนไชส์เป็นครั้งแรก
- ปี 1983 ร้าน Domino’s Pizza ไปเปิดที่ต่างประเทศเป็นสาขาแรก 
โดยเริ่มจาก แคนาดา ต่อด้วย อังกฤษ และญี่ปุ่น 
และมีสาขาทั้งหมดครบ 1,000 แห่ง ได้อย่างรวดเร็ว
อีกหนึ่งจุดเด่นของ Domino’s Pizza ก็คือ บริษัทมักนำเสนออะไรใหม่ ให้แก่ลูกค้าอยู่เสมอๆ
- ปี 1973 ออกแคมเปญ “ส่งพิซซาเกิน 30 นาที กินฟรี”
ซึ่ง Domino’s Pizza ถือเป็นเจ้าแรกที่ทำแคมเปญนี้ออกมา
- ปี 2007 เปิดตัวการสั่งซื้อพิซซาออนไลน์ ในประเทศสหรัฐอเมริกา 
ซึ่งช่วยลดต้นทุนในการจัดการหน้าร้านไปได้อย่างมาก
- ปี 2008 ให้ลูกค้าสามารถเลือกหน้าพิซซาได้ด้วยตนเอง รวมไปถึงการตรวจสอบสถานะจัดส่งได้
- ปี 2016 เป็นแบรนด์พิซซารายแรกของโลกที่ใช้ โดรน ในการส่งสินค้าให้ลูกค้า ในประเทศนิวซีแลนด์
- ปี 2017 ร่วมมือกับบริษัทรถยนต์อย่าง Ford เพื่อนำรถยนต์ขับเคลื่อนอัตโนมัติมาใช้ส่งพิซซา
ปัจจุบัน Domino’s Pizza มีสาขาทั่วโลกประมาณ 17,000 ร้าน ในมากกว่า 90 ประเทศทั่วโลก
โดยสำหรับในประเทศไทย Domino’s Pizza มีอยู่ประมาณ 27 สาขา
ซึ่งส่วนใหญ่อยู่ในกรุงเทพฯ ปริมณฑล และเมืองท่องเที่ยวอย่างพัทยา
ซึ่งตรงนี้ ต้องหมายเหตุว่า ทาง Domino's Pizza, Inc. ที่เป็นบริษัทแม่และเป็นเจ้าของแบรนด์ Domino's Pizza ในสหรัฐอเมริกา ได้มีการขายสิทธิ์ Master franchise ให้กับบางบริษัท เพื่อครองสิทธิ์ในการบริหารแบรนด์ Domino's Pizza ในบางประเทศ
อย่างเช่น ขายสิทธิ์ Master franchise ให้กับบริษัทชื่อ Domino's Pizza Enterprises Ltd เพื่อครองสิทธิ์การบริหารกิจการร้าน Domino's Pizza ในประเทศ เช่น ออสเตรเลีย, นิวซีแลนด์ และญี่ปุ่น
หรือพูดง่ายๆ ว่าร้าน Domino's Pizza ทั่วโลก มีหลายบริษัทที่ได้สิทธิ์ครอบครองแบรนด์
แต่บริษัทแม่เจ้าของแบรนด์ตัวจริง คือ Domino's Pizza, Inc. ในสหรัฐฯ นั่นเอง
โดยผลประกอบการ ของ Domino's Pizza, Inc. 
ปี 2018 รายได้ 102,900 ล้านบาท กำไร 10,800 ล้านบาท
ปี 2019 รายได้ 108,500 ล้านบาท กำไร 12,000 ล้านบาท
ปี 2020 รายได้ 117,300 ล้านบาท กำไร 14,070 ล้านบาท
รายได้โต 14% กำไรโต 31% ในช่วง 3 ปีที่ผ่านมา
อีกเรื่องที่น่าสนใจก็คือ 
แม้ว่าในช่วงการแพร่ระบาดของโควิด 19 
จะส่งผลให้หลายธุรกิจได้รับผลกระทบไม่เว้นแม้แต่ธุรกิจร้านอาหาร
แต่ Domino’s Pizza ก็ต้องถือว่ายังได้รับผลกระทบไม่มาก
ส่วนหนึ่งเป็นเพราะว่า บริษัทมีบริการส่งอาหารแบบ Zero Contact Drop-Off 
ในประเทศแถบอเมริกา และยุโรป
ซึ่งเป็นการส่งสินค้าโดยที่ไม่มีการสัมผัสตัวผู้สั่ง
เพื่อให้ลูกค้าสบายใจ และเชื่อมั่นในคุณภาพของอาหาร
รวมไปถึงการนำเทคโนโลยีที่เรียกว่า “Smart Scanner” ที่ถูกออกแบบมาเพื่อตรวจสอบว่า 
พิซซาแต่ละถาดมีสัดส่วนขนาดที่เหมาะสมหรือไม่
ซึ่งถ้าพิซซาแต่ละชิ้นมีขนาดที่ไม่ได้มาตรฐาน 
ทางร้านจะนำพิซซากลับมาทำใหม่ทันที ก่อนที่จะส่งให้ลูกค้า
ที่สำคัญก็คือ ธรรมชาติของการขายพิซซา 
ที่เป็นสินค้าที่ขายในช่องทางดิลิเวอรีเป็นปกติอยู่แล้ว
จึงทำให้รับมือกับวิกฤติโรคระบาดได้ไม่ลำบากนัก
จากที่เล่ามาทั้งหมดนี้ จะเห็นได้ว่า
ที่ผ่านมา Domino’s Pizza มักจะมีการนำเสนอกลยุทธ์ 
และนวัตกรรมที่น่าสนใจหลายอย่าง เพื่อดึงดูดลูกค้าอย่างต่อเนื่อง
ซึ่งวัฒนธรรมการริเริ่มบริการแบบแปลกๆ ใหม่ๆ นี้
ก็ได้กลายมาเป็นเสมือน DNA ของ Domino’s Pizza ไปแล้วก็ว่าได้
ก็น่าติดตามกันต่อไปว่า ในอนาคต Domino’s Pizza 
จะมีแนวคิดและนวัตกรรมอะไรใหม่ๆ ออกมาให้เราได้เห็นกันอีกบ้าง..
ปิดท้ายด้วยข้อมูลที่น่าสนใจ 
ปัจจุบัน มูลค่าบริษัทของ Domino's Pizza, Inc. 
ที่จดทะเบียนอยู่ในตลาดหลักทรัพย์นิวยอร์ก (NYSE) อยู่ที่ประมาณ 433,500 ล้านบาท 
ซึ่งมูลค่านี้ เพิ่มขึ้นมาเกือบ 15 เท่า ในช่วง 10 ปีที่ผ่านมา เลยทีเดียว..
หมายเหตุ: บทความนี้ไม่ได้ชี้นำให้ซื้อหุ้นตัวนี้ การลงทุนมีความเสี่ยง ผู้ลงทุนควรศึกษาข้อมูลให้รอบคอบก่อนตัดสินใจลงทุนทุกครั้ง
----------------------
Blockdit เป็นแพลตฟอร์ม สำหรับนักอ่าน และนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
-
-
-
-